## El Centre del Carme de València obri un cicle sobre la Moguda dels 80 amb Cómplices i Pablo Carbonell

*** El Consorci de Museus de la Comunitat Valenciana (CMCV) inaugura ‘Trobades en el Carme’ el pròxim 12 de setembre
* La revisió de la moguda dels 80 inclou xarrades amb els seus protagonistes i música en directe**

La Conselleria d’Educació, Cultura, Universitats i Ocupació, a través del Consorci de Museus de la Comunitat Valenciana (CMCV), llança una proposta cultural nova sobre la Moguda dels 80 en el Centre del Carme de Cultura Contemporània (CCCC) de València.

Amb el títol ‘Trobades en el Carme. Veus que ressonen, històries que perduren’, el CMCV proposa un retrat sonor de la dècada dels anys 80, moment d’eclosió musical i cultural, que inclou xarrades amb els seus protagonistes i actuacions solistes.

Teo Cardalda, component del duo musical Cómplices, serà l’encarregat d’inaugurar les ‘Trobades en el Carme’ dijous que ve, 12 de setembre, a les 19:00 hores. El, a més, fundador del mític grup Golpes Bajos explicarà com va viure aquella època i atendrà les preguntes i les curiositats que li plantege el públic.

El dimecres, 25 de setembre, serà el torn del polifacètic cantant, humorista i actor, Pablo Carbonell. Els assistents a esta trobada tindran l’oportunitat de retrobar-se amb l’actor de *La Bola de Cristal*, fundador del grup Toreros Muertos i una de les figures més representatives de l’època.

El director gerent del CMCV, Nicolás Bugeda, ha assegurat que els anys 80 “van ser testimonis d’un fenomen cultural conegut com a ‘Moguda’, que va florir en tot Espanya, València i el barri del Carme van ser uns dels seus eixos principals”.

En este sentit, ha assenyalat que amb el cicle ‘Trobades en el Carme’ “revisarem este període, que va ser un cresol de creativitat en què la música, l’art i la moda es van entrellaçar per a donar forma a una escena única i revolucionària”.

‘Trobades en el Carme. Veus que ressonen, històries que perduren’ està comissariada per Quique López, component del grup valencià Inhumanos i La Banda del Pop, així com ser col·laborador radiofònic.

Segons Quique López, “este és un projecte en el qual tenim moltíssima il·lusió des de fa molt de temps, que ara s’ha fet realitat gràcies al CMCV. L’objectiu d’este cicle és contar la història del fenomen de la Moguda dels 80 des de diferents punts de vista a través dels seus protagonistes i revelar els secrets que encara no s’han contat en un ambient més íntim amb el públic”.

Amb el format de l’entrevista, conduïda per Quique López i seguida de les preguntes del públic, ‘Trobades en el Carme’ explorarà els records, les anècdotes i les reflexions de cantants, productors, empresaris i personatges del món de la moda, que van ser actors clau en l’escena cultural dels anys 80 i 90.

Cada sessió acabarà amb l’actuació solista de l’artista convidat, una oportunitat única d’acostar-nos a l’època dels 80 i 90, així com gaudir en directe dels seus protagonistes. El cicle té entrada gratuïta i està programat fins a desembre.

Fecha: 08/09/2024